Document ID: 32002R0351

Κανονισμός (ΕΚ) αριθ. 351/2002 της Επιτροπής
της 25ης Φεβρουαρίου 2002
για την τροποποίηση του κανονισμού (ΕΚ) αριθ. 3605/93 του Συμβουλίου όσον αφορά τις παραπομπές στο ΕΣΟΛ 95
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3605/93 του Συμβουλίου, της 22ας Νοεμβρίου 1993, για την εφαρμογή του πρωτοκόλλου σχετικά με τη διαδικασία του υπερβολικού ελλείματος το οποίο προσαρτάται στη συνθήκη για την ίδρυση της Ευρωπαϊκής Κοινότητας(1), όπως τροποποιήθηκε από τον κανονισμό (ΕΚ) αριθ. 475/2000(2), και ιδίως το άρθρο 7,
Εκτιμώντας τα ακόλουθα:
(1) Οι ορισμοί των όρων "δημόσιος", "έλλειμα" και "επένδυση" προσδιορίζονται στο πρωτόκολλο σχετικά με τη διαδικασία του υπερβολικού ελλείματος το οποίο προσαρτάται στη συνθήκη, καθώς και στον κανονισμό (ΕΚ) αριθ. 3605/93, με παραπομπή στο ευρωπαϊκό σύστημα εθνικών και περιφερειακών λογαριασμών της Κοινότητας (εφεξής αποκαλούμενο "ΕΣΟΛ 95") που θεσπίστηκε με τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας(3), όπως τροποποιήθηκε τελευταία από τον κανονισμό (ΕΚ) αριθ. 113/2002 της Επιτροπής(4).
(2) Ο κανονισμός (ΕΚ) αριθ. 2223/96 περιέχει το πλαίσιο αναφοράς κοινών προτύπων, ορισμών, ταξινομήσεων και λογιστικών κανόνων που επιτρέπει την κατάρτιση των λογαριασμών των κρατών μελών για τις στατιστικές απαιτήσεις της Ευρωπαϊκής Κοινότητας, έτσι ώστε να εξασφαλίζονται συγκρίσιμα αποτελέσματα μεταξύ κρατών μελών.
(3) Ο κανονισμός (ΕΚ) αριθ. 2558/2001 του Ευρωπαϊκού κοινοβουλίου και του Συμβουλίου, της 3ης Δεκεμβρίου 2001, που τροποποιεί τον κανονισμό (ΕΚ) αριθ. 2223/96 του Συμβουλίου όσον αφορά την αναταξινόμηση των διακανονισμών υπό συμφωνίες ανταλλαγής επιτοκίων και υπό προθεσμιακές συμβάσεις επιτοκίων (swaps)(5) άλλαξε την ταξινόμηση των ροών επιτοκίων διακανονισμών υπό συμφωνίες αναταλλαγής επιτοκίων και προθεσμιακές συμβάσεις επιτοκίου (ΠΣΕ) από το εισόδημα περιουσίας στους χρηματοοικονομικούς λογαριασμούς, ενώ ταυτόχρονα υπογραμμίζει την ανάγκη ειδικής επεξεργασίας των εν λόγω ροών για τα στοιχεία που διαβιβάζονται στο πλαίσιο της διαδικασίας υπερβολικού ελλείματος.
(4) Ο κανονισμός (ΕΚ) αριθ. 3605/93 πρέπει να τροποποιηθεί αναλόγως.
(5) Προκειμένου να αποφευχθεί σύγχυση όσον αφορά την εφαρμογή των νέων παραπομπών στο ΕΣΟΛ 95, τα μέτρα που προβλέπονται στον παρόντα κανονισμό αρχίζουν να ισχύουν την 1η Ιανουαρίου 2002,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 3 του κανονισμού (ΕΚ) αριθ. 3605/93 τροποποιείται ως εξής:
1. ο κωδικός "B.9" αντικαθίστατι από το "EDP B.9"·
2. ο κωδικός "D.41" αντικαθίστατι από το "EDP D.41".
Άρθρο 2
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Φεβρουαρίου 2002.

Labels: 10
2
15
19